Ak by sa táto rubrika volala "Ničitelia mýtov", a nie "Listy z webu", jedna z prvých vecí, ktoré by som sem napísal, by bola: sú používatelia počítačov idioti? A za to by som dal pečiatku: "nepotvrdené".
Riešim to vždy, keď v rámci testu použiteľnosti pred seba posadím reálneho človeka. "Prepáčte, ja som na počítače ľavý," povie ako takmer prvú vec. A keď sa pri prezeraní webovej stránky dostane k časti, kde si nevie poradiť s vyplnením zle navrhnutého formulára, spustí opäť: "Ja som taký hlúpy."
Povedali by ste niekedy o motyke, s ktorou sa vám nedá kopať, že ste na vine vy, a nie tá motyka? Väčšina nie.
O počítačoch a technike to neplatí. Prečo, ak sa nám počítač nedá dobre používať, viníme seba, a nie počítač?
Mýtus prvý: počítač je nadčlovek
Po prvé, ochromení tým, čo všetko nám počítače umožnili, stále zabúdame, že sú to len hlúpe stroje.
Jasné, ak príde na výpočty, my ľudia máme niekedy problém spočítať si pri pokladnici výdavok a počítač za tú chvíľu zvládne tisícky omnoho ťažších operácií. A iste, počítače nás už vedia poraziť v šachu, roboty s "umelou inteligenciou" presvedčiť, že sú naozaj ľuďmi, ale to je asi tak všetko.